ลุ้น SET รีบาวด์! หลังนายกฯ ประกาศเปิดปท.ชัด 1 พ.ย.นี้ ชี้หุ้นกลุ่มเปิดเมืองหนุน
ลุ้น SET รีบาวด์! หลังนายกฯ ประกาศเปิดประเทศเชิงรุก 1 พ.ย.นี้  หนุนเศรษฐกิจไทยฟื้นและหุ้นหลายตัวที่ได้รับอานิสงส์จากนโยบายดังกล่าว แนะนำลงทุน หุ้นกลุ่มค้าปลีก โรงแรม หรือสายการบิน
12 ต.ค. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้าวันนี้น่าจะแกว่งตัวแบบไซด์เวย์ แม้ว่าควรจะปรับตัวลงตามทิศทางตลาดหุ้นต่างประเทศที่กังวลเรื่องของปัญหาเงินเฟ้อ จากราคาสินค้าโภคภัณฑ์ที่ปรับตัวสูงขึ้น โดยเฉพาะอย่างราคาน้ำมัน ส่งผลให้ตลาดภูมิภาคเอเชียส่วนใหญ่ในวันนี้ก็เปิดมาเป็นลบ 0.60 – 1% เช่น ตลาดเกาหลี เป็นต้น
อย่างไรก็ตามยังคงเชื่อว่านโยบายการเปิดประเทศเชิงรุกของนายกรัฐมนตรีที่ประกาศออกมาเมื่อคืน โดยระบุชัดว่าจะเปิดประเทศในวันที่ 1 พฤศจิกายน 2564 นี้ น่าจะเป็นปัจจัยที่ดีต่อการฟื้นตัวของเศรษฐกิจไทยและตลาดหุ้นไทยก็มีหุ้นหลายตัวที่ได้รับอานิสงส์จากนโยบายดังกล่าว จึงแนะนำการลงทุนในหุ้นกลุ่มที่ได้รับประโยชน์จากการ Reopening เช่น หุ้นกลุ่มค้าปลีก โรงแรม หรือสายการบิน
ทั้งนี้พร้อมให้แนวรับแรกที่ 1,630 จุด และแนวรับถัดไปที่ 1,625 จุด ส่วนแนวต้านให้ไว้ที่ 1,645 จุด
 